– Հստակեցնելու համար, թե ինչպիսի հակառակորդի դեմ էր պայքարում Արարատյան թագավորությունը, և պատերազմի ինչպիսի անմարդկային միջազգային իրավական հարաբերություններ էին տարածաշրջանում, արարատյան ռազմական իրավունքի և բանակի ռազմարվեստի վերլուծությունը լրացնենք Ասորեստանի ռազմական իրավունքի որոշ նորմերի մեկնաբանությամբ: Նախ փորձենք ամբողջության մեջ պատկերացնել տերությունների քաղաքական և ռազմական կառուցվածքը: Նույնիսկ դրանցից ամենահզորները թույլ ռազմաքաղաքական միավորումներ էին՝ անկայուն պետական սահմաններով, որոնք միշտ չէ, որ ի վիճակի էին վերահսկել իրենց զբաղեցրած հսկայական տարածքներում տեղի ունեցող կենսական երևույթները և որոնց նպատակը հիմնականում և առաջին հերթին հպատակ բնակչությունից ամեն գնով հարկեր ու տուրքեր կորզելն էր: Ինչպես այս ժամանակաշրջանի բոլոր տերություններում, այնպես էլ Արարատյան թագավորությունում նվաճումներն, ի վերջո, կատարվում էին տարածքների բնակչությունից հարկեր ու տուրքեր կորզելու համար: Չպետք է կարծել, թե Արարատյան թագավորության նվաճումները չէին ուղեկցվում բռնություններով: Ք. ա. 9-8-րդ դարերում այլ կերպ չէր էլ կարող լինել, մանավանդ, տերության ծայրամասերում ծագող ապստամբությունների ճնշման ժամանակ: